Sajak baliak dari manghadiri acara silaturrahmi juru kunci gunuang-gunuang barapi seluruh kepulauan nusantara ko, lah barubah bana gaya Mangkutak kini.
Kama pai, di pinggang Mangkutak bagantuangan babagai kunci, labiah banyak pulo lai dari kunci garin musajik jamik.
Tiok malangkah, kunci samo kunci balago-lago, babunyi-bunyi roman giriang-giriang perak anak-anak ketek mulo pandai bajalan.Biasonyo Mangkutak nan pakai kupiah itam, manyandang kain saruang puda, kini lah baganti jo deta kain itam bamaniak-maniak, basarawa itam lapang senteang kaki, batirawang tapinyo jo banang ameh.
Bajunyo saroman baju pendekar pilem Cino, atau baju-baju pandeka-pandeka dari Goa Hantu.
Pokoknyo, satiok inyo lalu di muko lapau atau musajik, urang taruih se malengong ka inyo. Tacangang.
“Mang. Baa mangko co iko bana waang kini. Ado nan salah samek ndak, mako barubah gaya waang saratuih sapuluah persen?” tanyo Sabai sambia galak bagumam mancaliak gaya adiaknyo tu.
“Waden baru pulang dari acara silaturahmi juru kunci gunuang-gunuang Marapi saluruah Nusantara. Jadi, memang saroman ikolah pakaian kami sebagai juru kunci,” jawek Mangkutak.
“Waang jadi juru kunci? Nomor tigo? Nomor pincik? Bilo waang batandiang? Apo nan dipatandiangan? Baa mangko dapek jadi juru kunci waang?” tanyo Sabai mangkatutuih.
“Waden ko kan urang Minang ciak. Di Indonesia, memang urang Minang ko kini jadi juru kunci. Urang nan taruih se tagak di nomor pincik. Waden baitu pulo,” jawek Mangkutak.
“Saudagar waang? Urang manggaleh waang? Olahragawan waang? Mako babuek bana acara silaturrahminyo?” tanyo Sabai.
“Ciak, juru kunci gunuang-gunuang barapi tu mukasuiknyo adolah urang nan bakuaso, urang nan punyo wewenang mambukak pintu gunung marapi. Kalau indak ado juru kunci, mungkin tiok sabanta se gunuang marapi tu muntah-muntah, indak dapek dikandalikan. Caliak dek aciak kunci-kunci den ko ha! Iko kunci paganyo, iko kunci pintu masuak, iko kunci masuak ka ruang tangah, iko kunci masuak ka dapua, iko kunci masuak ka biliak ketek, iko kunci pintu kalua, iko kunci naiak ka tingkek duo, iko ka tingkek tigo. Iko kunci pintu balakang. Ilang se ciek kunci tu, bisa-bisa gawat saluruah urang nan tingga di salingka gunuang tu,” kato Mangkutak sambia mambukak kunci-kuncinyo tu dari pinggangnyo.
“Jadi, apo tu nan dipersoalkan dek juru-juru kunci tu, mako babuek bana acara silaturrahminyo? Saroman silaturahmi saudagar-saudagar pulo, ndak?” tanyo Sabai.
“O, banyak persoalan nan harus segera diatasi.
Kami juo mambuek SOTK bagai.
Mambuek RPJM bagai. MoU-MoU bagai.Pergumai-pergumai bagai,” jawek Mangkutak.
“Pergumai? Apo tu?” tanyo Sabai.
“Peraturan juru kunci gunuang marapi se Indonesia,” jawek Mangkutak.
“Tapi nan penting, kami saluruah juru kunci alah mambuek kebulatan tekad,” jawek Mangkutak.
“Ha, kebulatan tekad pulo bagai? Roman partai politik tu? Ka sato pilkada pulo jurujuru kunci tu? Sia tokoh alternatifnyo?” solo Sabai.
“Kok sato bana kami pilkada, ciak, indak juo ka manang doh. Sabab kami kan juru kunci. Di ma talatak kami tatap jadi urang nomor tigo. Nomor pincik,” jawek Mangkutak.
“Jadi, untuak apo tu kabulatan tekad tu?” tanyo Sabai.
“Samacam sumpah pemudo lo, ciak. Sumpahnyo roman ko ha. Partamo, saluruah juru kunci indak buliah manjadi urang nomor duo, apolai untuk manjadi urang nomor satu. Juru kunci harus tatap posisinya sebagai urang nomor pincik,” kato Mangkutak.
“Roman nasib urang Minang kini mah,” solo si Sabai.
“Kaduo, Saluruah juru kunci harus mamasuak an kunci ka lubang kunci, jaan ka lubang-lubang lain. Katigo, Jaan maninggakan kunci di lubang kunci. Kunci musti dicabuik kalau lah sudah dimasuakan.”
“Roman anggota-anggota DPR nan tatangkok basah tu mah ndak Mang,” solo si Sabai.
“Kaampek, Jaan mambuek duplikat kunci duo atau tigo. Mukasuiknyo, induak-induak kunci jaan di-poliandri-an pulo, kunci banyak lubangnyo ciek,” kato Mangkutak.
“Indak buliah balaki banyak, baitu kan?” tanyo Sabai.
“Kalimo, pertahankan kunci sampa titik darah penghabisan. Kalau darah habih, mintak ka PMI, tambah darah. Indak buliah dicampua-campua antaro darah juru kunci jo darah juru mudi,” jawek Mangkutak manarangkan.
“O, baitu. Nan waang sandiri Mang. Juru kunci gunuang apo?” tanyo Sabai.
“O, waden juru kunci untuak ampek gunuang! Gunuang Marapi, gunuang Singgalang, gunuang Sago, gunuang Talang. Barek tugas den mah ciak,” jawek Mangkutak.
“Gunuangnyo ampek kuncinyo ciek, baitu?” tanyo Sabai.
“Takana dek Ai, lalu nan manjadi juru kunci gunuang Panggilun sia Mang?” tanyo Sabai.
“Aciak bagarah juo baru lai. Juru kunci gunuang Panggilun tu Walikota Padang molah,” jawek Mangkutak.
Dikarang oleh : Wisran Hadi
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn